Olivia Rodrigo

Olivia Isabel Rodrigo (* 20. február 2003, Murrieta, Kalifornia, USA) je americká speváčka-skladateľka a herečka. Do povedomia sa dostala hlavnou úlohou v televíznych seriáloch Disney Bizaardvark a High School Musical: The Musical: The Series. V roku 2021 vydala svoj debutový singel „Drivers License“, ktorý zlomil rekord v hranosti na streamingových platformách a stal sa jednou z najpredávanejších skladieb roka. Rodrigovej debutový štúdiový album Sour (2021) obsadil prvú priečku celosvetových rebríčkov a získal uznanie kritikov. Bola nominovaná na 7 cien Grammy, vrátane najlepšieho nováčika, albumu roka za Sour a nahrávky roka a piesne roka za „Drivers License“.

Raný život 
Olivia Isabel Rodrigová sa narodila v Murriete v Kalifornii, vyrastala v Temecule. Jej otec, rodinný terapeut, má filipínsko-americké korene, a matka, učiteľka, má nemeckých a írskych predkov.  Rodrigová začala so spevom v škôlke a neskôr sa naučila hrať na klavíri. Ako šesťročná začala chodiť na hodiny herectva a spevu a počas základnej a strednej školy účinkovala v školských divadelných predstaveniach. V dvanástich rokoch už vedela hrať aj na gitaru. Vyrastala na obľúbenej hudbe svojich rodičov, ktorí počúvali alternatívne rockové skupiny ako No Doubt, Pearl Jam, White Stripes či Green Day. Záujem písať vlastné piesne v nej vzbudila country hudba, a to najmä speváčka a skladateľka Taylor Swift. Po zisku hlavnej úlohy v Bizaardvark sa presťahovala do Los Angeles.

Kariéra

2015 – 2019: Herecké začiatky 
V roku 2016 sa Rodrigová preslávila v hlavnej úlohe gitaristky Paige Olverovej v seriáli Bizaardvark na televíznej stanici Disney Channel, kde hrala tri sezóny. V roku 2019 stvárnila hlavnú postavu v ďalšom seriáli z produkcie Disney+, High School Musical: The Musical: The Series, ku ktorému napísala aj skladbu „All I Want“.

2020 – súčasnosť: Hudobná kariéra 
Rodrigová v roku 2020 podpísala s Interscope Records a Geffen Records nahrávaciu zmluvu, v ktorej si vyjednala vlastníctvo master nahrávok. Debutový singel „Drivers License“ vydala 8. januára 2021. Na streamingovej platforme Spotify sa stal historicky prvou piesňou, ktorá v priebehu 7 dní od vydania dosiahla 80 miliónov prehratí. Singel debutoval na vrchole rebríčka Billboard Hot 100 a prvenstvo dosiahol aj v mnohých ďalších krajinách. Rodrigová to označila za „najšialenejší týždeň v živote“.

Nasledoval singel „Deja Vu“, ktorý debutoval na ôsmom mieste rebríčka Billboard Hot 100, čím sa stala prvým umelcom, ktorý debutoval svojimi prvými dvoma singlami v prvej desiatke rebríčka. Tretí singel „Good 4 U“ sa stal jej druhým singlom, ktorý debutoval na vrchole rebríčka Hot 100.

Jej debutový štúdiový album Sour vyšiel 21. mája 2021 a získal uznanie hudobných kritikov.  Debutoval na vrchole Billboard 200 a strávil na ňom celkovo päť týždňov. Variety Rodrigovú nazval „hlasom svojej generácie“ a v decembri ju Time vyhlásil za zabávača roka. V USA a Spojenom kráľovstve bol Sour tretím resp. štvrtým najpredávanejším albumom za rok 2021. Sour a „Drivers License“ sa tiež stali celosvetovo najpočúvanejším albumom resp. skladbou na Spotify.

Vo februári 2022 obdržala svoju prvú Brit Award v kategórii najlepšia medzinárodná pieseň za skladbu „Good 4 U“.

Hudobné vplyvy 
Ako svoje hlavné hudobné vzory Rodrigová uvádza Taylor Swift a Lorde, pričom sama sa označuje za najväčšiu fanúšičku Taylor Swift „na celom svete“. Medzi jej ďalšie vzory patria Alanis Morissette, Kacey Musgraves, Fiona Apple, St. Vincent, Cardi B a Gwen Stefani.

Rodrigová sa vyjadrila, že jej prioritou je skladanie piesní a nemá záujem byť „najväčšou popovou hviezdou, aká kedy žila“.

Osobný život 
13. júla 2021 sa Rodrigová zapojila do kampane Bieleho domu, v ktorej vyzýva mladých ľudí v USA, aby sa dali zaočkovať proti ochoreniu COVID-19. V Bielom dome diskutovala s prezidentom Joeom Bidenom, viceprezidentkou Kamalou Harrisovou a hlavným poradcom prezidenta pre boj s koronavírusom, Anthonym Faucim.

Diskografia

Albumy

Referencie

Externé odkazy 
 Oficiálna webstránka

Zdroj 

Speváčky USA
Popové speváčky USA
Herečky USA
Televízne herečky USA
Detskí herci
Osobnosti USA filipínskeho pôvodu
Osobnosti USA nemeckého pôvodu
Osobnosti USA írskeho pôvodu
Osobnosti z Kalifornie